Da solen gik ned fredag aften klokken 22.22 blev dette års Coast2Coast-deltagere sendt afsted på turen mod Palmestranden i Frederikshavn. Efter to års coronapause kunne motionseventet endnu engang byde folk velkommen til en nat under den vensysselske himmel. Foran de mange deltagere ventede en tur fra Skallerup Seaside Resort eller Hirtshals i vest til Palmestranden i øst. Mange forskellige ruter er også lig med mange forskellige distancer. Og man kunne vælge mellem ruter på næsten alt mellem 25 km til 160 km. Mest af alt håbede arrangør Rico Eiersted inden løbet, at folk kom for at have det sjovt. - Vi har startnumre for at indikere, at man er med til noget, men vi tager ikke tid – og det kommer vi ikke til. Det er det sociale, vi vægter, sagde Rico Eiersted torsdag inden eventet løb af stablen. - Over al forventning Nogle timer efter, at de sidste deltagere har fået medaljen hængt om halsen, er meldingen fra arrangørerne klar. - Det er gået over al forventning, siger arrangør Rico Eiersted. - Det er et af de mest fantastiske Coast2Coast, vi nogensinde har lavet, siger han. Meget af æren for netop det, skynder han sig at give videre til dette års deltagere. Mange har haft billet siden starten af 2020 og har derfor ventet på at arrangementet skulle skydes i gang. - Folk var så spændte på at skulle afsted, det sitrede nærmest helt. Både til start, men også ude på alle ruterne, siger Rico Eiersted. Det var niende gang i år at Coast2Coast afholdes i Vendsyssel. Men det bliver ikke den sidste. Rico Eiersted og arrangørteamet bag er klar igen fredag den 23. juni 2023 til det 10. Coast2Coast. Her kan du se, hvordan det kan se ud at være med til det populære motionsevent:

Opsummering:
Lørdag morgen rullede og løb omkring 4000 deltagere over målstregen efter en nat på farten til motionsløbet Coast2Coast.